# Llibreria Calders

La Llibreria Calders, o La Calders és una llibreria ubicada al Passatge Calders, 9 del Barri de Sant Antoni de Barcelona. S'autodefineix com una llibreria especialitzada en llibres. Va obrir les portes el mes d'abril de 2014. És un projecte dels escriptors Abel Cutillas, i Isabel Sucunza.
Durant els primers anys de la dècada de 2010 van coincidir el tancament de llibreries històriques de Barcelona, com la Robafaves i la Catalònia, amb l'obertura de noves llibreries de petit format, que tenien la intenció de trencar amb l'antic model de llibreria i allunyar-se una mica de la pressió de les novetats editorials tot cercant l'especialització, amb la intenció d'aproximar-se al lector. Aquestes noves llibreries van incrementar el nombre d'activitats que es realitzen en les seves instal·lacions, convertint-se en projectes culturals. Alguns dels exemples destacats són La Impossible o No Llegiu, o la mateixa Llibreria Calders, que va obrir les portes el mes d'abril de 2014, en un espai de 200 metres quadrats que antigament havia sigut una fàbrica de botons. L'interiorisme del local va anar a càrrec de Natza Querol.
Entre les activitats organitzades des de la seva obertura, destaquen la Setmana del Llibre argentí, la setmana dedicada a la literatura txeca o una exposició sobre Henry Miller. També han fet diverses activitats a l'Antic Teatre, on organitzen l'OffSantJordi. Més enllà de les referències clàssiques, entre el seu fons també destaca el llibre internacional en anglès i francès, així com el llibre llatinoamericà, especialment de l'Argentina i Mèxic. Com a curiositat, el número 9 del cartell de la botiga apareix en horitzontal, simulant el llom d'un llibre. El 2017 l'editorial Comanega va publicar un llibre amb els primers anys d'història de la llibreria, amb el títol "Informe de Lectura", escrit conjuntament per Sucunza i Cutillas.

## Referències

* ↑ «Naixerà una nova llibreria al barri de Sant Antoni, La Calders». Diari Ara, 17-02-2014 [Consulta: 3 juliol 2016].
* ↑ Baulenas, Lluís A. «Llibreries, manual de supervivència». Diari Ara, 28-03-2015 [Consulta: 3 juliol 2016].
* ↑ «Abel Cutillas». Kosmopolis. CCCB via (CCBYSA via) OTRS. [Consulta: 17 febrer 2015].
* ↑ Segura, Cristian «Isabel Sucunza». Diari Ara, 07-06-2014 [Consulta: 3 juliol 2016].
* ↑ «La llibreria Robafaves demana auxili per evitar el tancament». Diari Ara, 06-07-2012 [Consulta: 3 juliol 2016].
* ↑ Juanico, Núria «Noves llibreries: més petites però més resistents». Diari Ara, 03-11-2013 [Consulta: 3 juliol 2016].
* 1 2 Serra, Montserrat «Isabel Sucunza: 'Al Raval hi ha uns interessos que no són els de la gent del barri'». Vilaweb, 09-04-2014.
* 1 2 Castillo, David «Tercer aniversari de la Llibreria Calders». El Punt Avui, 24-04-2017.
* ↑ «La llibreria Calders presenta la 'Primera setmana del llibre argentí'». Diari Ara, 23-05-2015 [Consulta: 3 juliol 2016].
* ↑ Pous Martínez de Arellano, Isabel «El llegat de Henry Miller». Diari Ara, 20-09-2015 [Consulta: 3 juliol 2016].
* ↑ «És un llom». Twitter.
* ↑ ISBN 9788416605804

## Enllaços externs

* Entrevista d'Antoni Bassas a Isabel Sucunza i Abel Cutillas, propietaris de la Llibreria Calders (vídeo, 40 minuts)